**GHID**

**privind constituirea Comitetului de Monitorizare**

**pentru Programul Regional Vest 2021-2027**

***Corrigendum nr. 1 din data de 04.11.2022***

***Cuprins:***

[1. Obiectiv 3](#_Toc117263244)

[2. Abrevieri 3](#_Toc117263245)

[3. Context 3](#_Toc117263246)

[3.1. Cadrul legal privind constituirea CM PR Vest 2021-2027 3](#_Toc117263247)

[3.2. Componența CM PR Vest 2021-2027 4](#_Toc117263248)

[3.3. Funcțiile CM PR Vest 2021-2027 7](#_Toc117263249)

[4. Evaluarea candidaturilor partenerilor economici și sociali, a mediului academic și a organismelor care reprezintă societatea civilă 8](#_Toc117263250)

[4.1. Aspecte generale 8](#_Toc117263251)

[4.2. Criteriile de evaluare a candidaturilor 11](#_Toc117263252)

[4.3. Etapele procesului de evaluare 13](#_Toc117263253)

[5. Listă documente de referință 17](#_Toc117263254)

[6. Anexe 19](#_Toc117263255)

# Obiectiv

Scopul prezentului Ghid este de a detalia modul în care Agenția pentru Dezvoltare Regională a Regiunii Vest în calitate de Autoritate de Management constituie Comitetul de Monitorizare a Programului Regional Vest 2021-2027, conform cerințelor legislației europene și naționale privind monitorizarea programelor.

# Abrevieri

|  |  |
| --- | --- |
| ADR Vest | Agenția pentru Dezvoltare Regională a Regiunii Vest |
| AM | Autoritate de Management |
| CE | Comisia Europeană |
| CM | Comitet de Monitorizare |
| CM PR Vest | Comitet de Monitorizare pentru Programul Regional Vest 2021-2027 |
| AM PR Vest | Autoritatea de Management pentru Programul Regional Vest 2021-2027 |
| PR Vest | Programul Regional Vest 2021 -2027 |
| ROF | Regulament de organizare și funcționare |
| SCM PRV | Secretariatul tehnic al Comitetului de Monitorizare al Programului Regional Vest 2021-2027 |
| UE | Uniunea Europeană |

# Context

## Cadrul legal privind constituirea CM PR Vest 2021-2027

În baza art. 38 al.(1) din Regulamentul (UE) nr. 1060/2021: “*Fiecare stat membru înființează un comitet de monitorizare a implementării programului („CM”), după consultarea autorității de management, în termen de trei luni de la data notificării statului membru în cauză cu privire la decizia de aprobare a programului. Statul membru poate înființa un singur comitet de monitorizare pentru a monitoriza mai multe programe*.”

Potrivit art. 75 din Regulamentul (UE) nr. 1060/2021, AM furnizează CM în timp util toate informațiile necesare pentru îndeplinirea sarcinilor acestuia și asigură luarea măsurilor necesare în urma deciziilor și recomandărilor CM.

CM este o structură partenerială, fără personalitate juridică, cu rol decizional strategic în procesul de implementare a programului, care se instituie cu respectarea principiului parteneriatului prevăzut la art. 8 din Regulamentul (UE) nr. 1060/2021:„*Pentru acordul de parteneriat și pentru fiecare program, fiecare stat membru organizează și implementează un parteneriat cuprinzător în conformitate cu cadrul său instituțional și juridic și ținând seama de particularitățile fondurilor. Parteneriatul respectiv include cel puțin următorii parteneri: .....*

*(b) partenerii economici și sociali;*

*(c) organismele relevante care reprezintă societatea civilă, cum ar fi partenerii din domeniul protecției mediului, organizațiile neguvernamentale și organismele responsabile cu promovarea incluziunii sociale, a drepturilor fundamentale, a drepturilor persoanelor cu handicap, a egalității de gen și a nediscriminării;*

*(d) organizații de cercetare și universități, după caz*”*.*

În concordanță cu prevederile art. 39 din Regulamentul (UE) nr. 1060/2021: „*Fiecare stat membru stabilește componența comitetului de monitorizare și asigură o reprezentare echilibrată a autorităților și organismelor intermediare relevante ale statului membru și a reprezentanților partenerilor menționați la articolul 8 alineatul (1) din Regulamentul (UE) nr.1060/2021, printr-un proces transparent*”.

## Componența CM PR Vest 2021-2027

Reprezentanții autorităților competente reprezentate în CM PR Vest sunt desemnați în conformitate cu prevederile legale aplicabile, având în vedere experiența în activități de planificare și programare la nivel regional, experiența în implementarea de proiecte din perioadele de programare 2007-20213 și 2014-2020, implicarea în elaborarea Programului Regional Vest 2021-2027 precum și activități în comunitate.

Pentru stabilirea componenței CM PR Vest sunt avute în vedere următoarele:

1. Asigurarea președinției CM PR Vest de către Directorul General al ADR Vest;
2. Asigurarea reprezentării autorităților de la nivel regional și național după cum urmează:

* Consiliul Județean Arad, reprezentat prin Președinte,
* Consiliul Județean Caraș- Severin, reprezentat prin Președinte,
* Consiliul Județean Hunedoara, reprezentat prin Președinte,
* Consiliul Județean Timiș, reprezentat prin Președinte,
* 2 reprezentanți ai municipiilor din Regiunea Vest, la nivel de primar desemnați de Consiliul pentru Dezvoltare Regională Vest[[1]](#footnote-1),
* 2 reprezentanți ai orașelor din Regiunea Vest, la nivel de primar, desemnați de Consiliul pentru Dezvoltare Regională Vest[[2]](#footnote-2),
* 1 reprezentant al comunelor din Regiunea Vest, desemnat de Asociația Comunelor din România, în persoana vicepreședintelui ACoR din Regiunea Vest care va fi avizat de Consiliul de Dezvoltare Regională Vest,
* 1 reprezentant din partea Asociației pentru Dezvoltare Teritorială Integrată Valea Jiului;
* 1 reprezentant al Ministerului Investițiilor și Proiectelor Europene,
* 1 reprezentant al Ministerului Finanțelor,
* 1 reprezentant al Ministerului Dezvoltării Lucrărilor Publice și Administrației,

1. Asigurarea reprezentării organizațiilor partenerilor economici și sociali, din mediul academic și care reprezintă societatea civilă care desfășoară activități la nivelul Regiunii Vest, care vor fi selectați pe baza unei proceduri transparente și nediscriminatorii, în baza exprimării în scris a interesului acestora.

Tipologiile organizațiilor care fac parte din CM PR Vest: asociații, fundații, federații, universități publice, sindicate, patronate, organizații de cercetare acreditate, publice sau private;

1. Asigurarea reprezentării Punctului de Contact pentru implementarea Convenției ONU privind Drepturile Persoanelor cu Dizabilități – 1 reprezentant;
2. Asigurarea prezenței în cadrul CM PR Vest, cu rol de monitorizare și cu rol consultativ a reprezentanților CE;
3. Asigurarea prezenței în cadrul CM PR Vest, cu statutul de observator permanent, a reprezentanților:

* Ministerului Cercetării, Inovării și Digitalizării,
* Ministerului Economiei,
* Ministerului Antreprenoriatului și Turismului,
* Ministerului Finanțelor – Autoritatea de Certificare și Plată,
* Consiliului Concurenței,
* Autorității de Audit din cadrul Curții de Conturi,
* Agenției Naționale de Integritate,
* Autorității Naționale pentru Calificări,
* Agenției Naționale pentru Protecția Mediului,
* Institutului Național de Statistică,
* Biroului Regional pentru Cooperare Transfrontalieră Oradea pentru granița România – Ungaria,
* Biroului Regional pentru Cooperare Transfrontalieră Timișoara pentru granița România – Republica Serbia,
* Asociația Agențiilor pentru Dezvoltare Regională din România – Asociația ROREG,
* Centrului Regional pentru Finanțarea Investițiilor Rurale,
* Una dintre direcțiile județene pentru Cultură,
* Una dintre direcțiile județeană pentru Tineret și Sport,
* Unul dintre inspectoratele școlare județene.

Lista observatorilor permanenți prevăzută în prezentul Ghid nu se consideră închisă, ADR Vest își rezervă dreptul, dacă va considera necesar pe întreaga perioadă de derulare a PR Vest 2021-2027, de a transmite invitații către alte entități pentru a ocupa un rol de observator în cadrul CM PR Vest 2021-2027.

În vederea constituirii CM PR Vest, după desemnarea membrilor, fiecare dintre entitățile menționate la punctele a) – f) va primi o solicitare pentru a nominaliza un membru titular, respectiv un membru supleant.

## Funcțiile CM PR Vest 2021-2027

Conform art. 40 din Regulamentul (UE) 1060/2021, comitetul de monitorizare **examinează**:

1. progresele înregistrate în ceea ce privește implementarea programului și realizarea obiectivelor de etapă și a țintelor;
2. orice probleme care influențează performanța programului și măsurile luate pentru a le remedia;
3. contribuția programului la abordarea provocărilor identificate în recomandările relevante specifice fiecărei țări, care au legătură cu implementarea programului;
4. elementele evaluării *ex ante* efectuate sub responsabilitatea autorității de management, în scopul fundamentării acordării de sprijin adecvat din fonduri prin intermediul instrumentelor financiare, precum și Strategia care stabilește termenele și condițiile contribuției programului la instrumentul financiar;
5. progresele înregistrate cu privire la efectuarea evaluărilor, la sineza evaluărilor și la orice acțiuni ulterioare constatărilor;
6. punerea în aplicare a acțiunilor în legătură cu comunicarea și vizibilitatea;
7. progresele înregistrate în implementarea operațiunilor de importanță strategică, dacă este cazul;
8. îndeplinirea condițiilor favorizante și aplicarea acestora pe întreg parcursul perioadei de programare;
9. progresele înregistrate în ceea ce privește consolidarea capacității administrative pentru instituțiile publice, parteneri și beneficiari, dacă este cazul.

Comitetul de monitorizare **aprobă**:

1. metodologia și criteriile folosite pentru selectarea operațiunilor, inclusiv orice modificări ale acestora; la cererea Comisiei, metodologia și criteriile folosite pentru selectarea operațiunilor, inclusiv orice modificări ale acestora se transmit Comisiei cu cel puțin 15 zile lucrătoare înainte de a fi prezentate comitetului de monitorizare;
2. raportul final privind performanța programului;
3. planul de evaluare și orice modificare a acestuia;
4. orice propunere de modificare a programului, formulată de autoritatea de management, inclusiv cu privire la transferuri.

Comitetul de monitorizare poate adresa **recomandări** autorității de management, inclusiv cu privire la măsurile de reducere a sarcinii administrative pentru beneficiari.

# Evaluarea candidaturilor partenerilor economici și sociali, a mediului academic și a organismelor care reprezintă societatea civilă

## Aspecte generale

Organizațiile din rândul partenerilor economici și sociali, mediului academic și organismelor care reprezintă societatea civilă vor fi selectate, pe baza unei proceduri transparente și nediscriminatorii, în urma exprimării, în scris, a interesului acestora. AM PR Vest elaborează anunțul de selecție, criteriile, formularul de intenție și grila de evaluare pentru selecția membrilor CM PR Vest.

În procesul de constituire a CM PR Vest se vor selecta un număr de minim 8, respectiv maxim 10 membri din rândulpartenerilor economici și sociali, ai mediului academic și ai organismelor care reprezintă societatea civilă. Din cadrul acestora se vor selecta minim 2 organizații care activează /au ca și activitate principală temele orizontale, în ordinea descrescătoare a punctajului, urmărindu-se reprezentarea, pe cât posibil, de categorii distincte de teme orizontale (promovarea incluziunii sociale și a nediscriminării sau dezvoltarea durabilă), precum și reprezentarea teritorială echilibrată.

În acest sens, vor fi selectate organizații relevante pentru domeniile incluse în cele 7 priorități ale PR Vest, inclusiv temele orizontale:

* ***Prioritatea 1****, domenii: cercetarea, inovarea, creșterea competitivității și productivității întreprinderilor, sprijinirea antreprenoriatului în județele Caraș-Severin și Hunedoara, dezvoltarea competențelor de inovare, digitalizare și de implementare a unor soluții de economie circulară în activitatea IMM-urilor.*
* ***Prioritatea 2****, domenii: digitalizarea administrației publice și dezvoltarea unor soluții de tip ”Smart City”.*
* ***Prioritatea 3****, domenii: eficientizarea energetică a clădirilor publice cu funcțiuni sociale și a celor rezidențiale; crearea de noi spații verzi în localitățile urbane.*
* ***Prioritatea 4,*** *domenii: dezvoltarea unei mobilități urbane sustenabile, prin dezvoltarea infrastructurii de transport curate (linii de tramvai, linii de troleibuz, piste de biciclete), achiziția de mijloace de transport cu zero emisii – tramvaie, autobuze electrice, inclusiv crearea unei infrastructuri de stații de încărcare aferente mijloacelor de transport public, digitalizarea sistemului de transport public.*
* ***Prioritatea 5****, domenii: construirea și extinderea rețelei de drumuri județene care asigură conectivitate directă sau indirectă la rețeaua TEN – T; decongestionarea traficului în jurul municipiilor reședință de județ; crearea unui sistem intra și interjudețean de transport.*
* ***Prioritatea 6****, domenii: investiții în unitățile de învățământ de la toate nivelurile de educație – grădinițe, școli gimnaziale, licee, universități, atât din mediul rural cât și din mediul urban; dezvoltarea stațiunilor turistice atestate; valorificarea durabilă a Patrimoniului UNESCO; investiții în centre de agrement – tabere școlare.*
* ***Prioritatea 7****, domenii: reabilitarea, revitalizarea integrată a spațiilor publice urbane și regenerare urbană, care au în vedere reconfigurarea spațiului public pentru utilizare multiplă, cu accent pe redarea spațiului pentru cetățeni – mers pe jos, biciclete, spații de socializare etc. în detrimentul spațiului utilizat pentru vehiculele personale; valorificarea patrimoniului cultural clasa A din mediul urban și construirea/modernizarea infrastructurilor culturale publice, cu accent pe diversificarea ofertei acestora, inclusiv implementarea tehnologiilor multimedia și a tehnicilor digitale de promovare.*
* ***Teme orizontale:*** *promovarea incluziunii sociale și a nediscriminării; dezvoltarea durabilă.*

Prin decizia CM PR Vest se pot constitui grupuri tehnice de lucru cu rolul de a sprijini activitatea CM PR Vest și care vor fi menținute în procesul de implementare al programului, pentru a asigura o consultare deschisă cu privire la documentele de implementare specifice programului, în corelare cu funcțiile menționate la punctul 3.3. de mai sus. Numărul membrilor din cadrul grupurilor tehnice de lucru nu este limitat la organizațiile care au depus Formularul de intenție.

Procesul de selecție a partenerilor economici și sociali și a organismelor care reprezintă societatea civilă, este în acord cu prevederile art. 4 din Regulamentul delegat (UE) nr. 240/2014 al Comisiei din 7 ianuarie 2014 privind Codul european de conduită referitor la parteneriat, în cadrul fondurilor structurale și de investiții europene:

“*(1)**Pentru fiecare program, statele membre trebuie să identifice partenerii relevanți, cel puțin dintre:* (*...):*

*(b) parteneri economici și sociali, incluzând:*

*(i) organizații ale partenerilor sociali recunoscute la nivel național sau regional, în special organizațiile de tip confederativ generale și organizațiile sectoriale, ale căror sectoare sunt legate de utilizarea planificată a fondurilor ESI care contribuie la program;*

*(ii) camere de comerț naționale sau regionale și asociații profesionale care reprezintă interesele generale ale industriilor și sectoarelor, în vederea asigurării unei reprezentări echilibrate a întreprinderilor mari, medii, mici și a microîntreprinderilor, alături de reprezentanți ai economiei sociale;*

*(iii) alte organisme similare organizate la nivel național sau regional;*

*(c) organisme care reprezintă societatea civilă, cum ar fi parteneri în domeniul protecției mediului, organizații neguvernamentale și organisme însărcinate cu promovarea incluziunii sociale, a egalității dintre femei și bărbați și a nediscriminării, incluzând:*

*(i) organisme care își desfășoară activitatea în domenii legate de utilizarea planificată a fondurilor ESI care contribuie la program și de aplicarea principiilor orizontale menționate în Regulamentul (UE) nr. 1060/2021, în funcție de reprezentativitatea lor și ținând seama de acoperirea geografică și tematică, de capacitatea de gestionare, de expertiză și de abordările inovatoare;*

*(ii) organisme care reprezintă grupurile de acțiune locală menționate în Regulamentul (UE) nr. 1060/2021;*

*(iii) alte organizații sau grupuri care sunt semnificativ afectate sau care ar putea fi afectate în mod semnificativ de implementarea fondurilor ESI; în special, grupurile considerate ca fiind expuse riscului de discriminare și de excluziune socială. (...)*

*(3) În cazul în care autoritățile publice, partenerii economici și sociali, precum și organismele care reprezintă societatea civilă au stabilit o organizație-umbrelă, acestea pot desemna un reprezentant unic pentru a prezenta punctele de vedere ale organizației-umbrelă în cadrul parteneriatului.”*

## Criteriile de evaluare a candidaturilor

Selectarea organizațiilor interesate din rândul partenerilor economici și sociali, ai mediului academic și a organismelor care reprezintă societatea civilă pentru a dobândi calitatea de membri ai CM PR Vest va fi realizată printr-o procedură transparentă și nediscriminatorie (conform art. 39, din Regulamentul (UE) nr. 1060/2021), fiind luate în considerare următoarele criterii de calificare eliminatorii și criterii de selecție.

**Criterii de calificare eliminatorii:**

1. Persoana care este desemnată să reprezinte organizația în CM PR Vest deține o conduită morală și etică și crede în valorile Uniunii Europene;
2. Organizația are personalitate juridică și este înregistrată/autorizată în mod corespunzător și funcționează înainte de 31 decembrie anul 2021, conform prevederilor legale aplicabile;
3. Organizația și reprezentantul legal al acesteia/persoanele din organele de conducere sau administrare:

* nu au făcut obiectul vreunei condamnări pentru comiterea unei fraude/ infracțiuni referitoare la obținerea şi utilizarea fondurilor europene şi/sau a fondurilor publice naționale aferente acestora în perioada 2007-2022
* împotriva lor nu a fost începută urmărirea penală pentru comiterea unei fraude/infracțiuni referitoare la obținerea şi utilizarea fondurilor europene şi/sau a fondurilor publice naționale aferente acestora în perioada 2007-2022;

1. Organizația nu are activitatea suspendată sau nu se află în curs de suspendare la data trimiterii formularului de intenție;
2. Organizația nu face obiectul unei proceduri colective de insolvență sau nu îndeplinește criteriile prevăzute de legislația națională pentru inițierea unei proceduri colective de insolvență la cererea creditorilor săi sau nu se află în faliment;
3. Organizația desfășoară activitate în minim unul dintre județele Arad, Caraș-Severin, Hunedoara, Timiș;
4. Organizația își asumă, prin semnătura reprezentantului legal, corectitudinea datelor furnizate în formularul de intenție completat.

**Criteriile de calificare sunt eliminatorii**. Organizațiile trebuie să îndeplinească criteriile de calificare pentru a fi evaluate mai departe conform criteriilor de selecție. **Neîndeplinirea oricăruia dintre criteriile de calificare conduce la respingerea candidaturii.**

**Criteriile de selecție:**

1. Reprezentativitatea organizației (acoperirea geografică din punct de vedere a activității desfășurate);
2. Implicarea în structuri parteneriale în perioada de preaderare, perioada 2007-2013, respectiv 2014-2020;
3. Implicarea în procesul de programare a PR Vest 2021-2027 (opinii/puncte de vedere transmise).
4. Relevanța pentru domeniile finanțate prin prioritățile din PR Vest 2021-2027;
5. Implicarea în proiecte cofinanțate din fonduri europene pentru domeniile relevante ale priorităților PR Vest 2021-2027;
6. Motivația participării;
7. Experiența membrului titular și a membrului supleant propuși;
8. Implicarea în activități la nivelul comunităților locale și în antrenarea de resurse financiare pentru proiecte intracomunitare.

Punctajele pentru îndeplinirea criteriilor de selecție se vor acorda, conform celor precizate în Grila de selecție din cadrul **Anexei 2.**

**Criterii de departajare în caz de egalitate de puncte**

În situația în care există candidaturi care obțin punctaje egale, departajarea se va realiza în ordinea respectării următoarelor criterii:

1. Reprezentarea echilibrată a domeniilor relevante finanțate prin prioritățile din cadrul PR Vest.
2. Reprezentarea echilibrată la nivelul județelor.
3. Principiul ”*primul venit, primul servit*”.

## Etapele procesului de evaluare

Procesul de evaluare a candidaturilor partenerilor economici și sociali, ai mediului academic și a organismelor care reprezintă societatea civilă include următoarele etape:

**A) Publicarea anunțului**

***Anunțul*** prin care AM PR Vest invită partenerii economici și sociali, mediul academic și organismele care reprezintă societatea civilă să își exprime interesul de a participa la selecția pentru constituirea CM PR Vest, împreună cu ***Formularul de intenție*** se publică pe pagina web a ADR Vest [www.adrvest.ro](http://www.adrvest.ro), la secțiunea **NOUTĂȚI,** precum și pe pagina de Facebook a ADR Vest.

**B) Primirea formularelor de intenție**

Partenerii economici și sociali, mediul academic și organismele care reprezintă societatea civilă transmit în atenția AM PR Vest ***Formularele de intenție completate*,** astfel:

* prin poștă electronică, la adresa de e-mail: secretariat[cmvest@adrvest.ro](mailto:cmvest@adrvest.ro), caz în care formularele vor fi completate și semnate cu semnătură electronică extinsă bazată pe un certificat calificat eliberat de un furnizor de servicii de certificare acreditat;
* în situația în care reprezentantul legal al candidatului nu deține semnătură electronică extinsă bazată pe un certificat calificat eliberat de un furnizor de servicii de certificare acreditat, formularul de intenție completat electronic și semnat olograf și scanat poate fi transmis prin poștă electronică la adresa de e-mail: secretariat[cmvest@adrvest.ro](mailto:cmvest@adrvest.ro), urmând ca în termen de 3 zile lucrătoare să transmită și documentele în original, la sediul ADR Vest din Timișoara, str. Gheorghe Lazăr, nr. 14, cod poștal 300080.

**NOTĂ: Netransmiterea documentelor în original în termenul stipulat, conduce la respingerea candidaturii din procesul de evaluare.**

***Formularul de intenție*** va avea formatul conform **Anexei 1**, parte integrantă din prezentul ghid și va fi însoțit de curriculum vitae al membrului titular și al membrului supleant propuși, pentru a fi analizată vechimea în organizație și experiența acestora cu privire la domeniul de interes pentru PR Vest 2021-2027.

Termenul de depunere este până la data de **14.11.2022, ora 24:00.**

**C) Derularea procesului de evaluare a candidaturilor**

*Comisia de evaluare,* constituită la nivelul ADR Vest, verifică independent fiecare ***Formular de intenție***, acordând punctaj fiecărui candidat și completează Grila de evaluare. Aceasta va fi asumată și semnată de către toți membrii *Comisiei de evaluare*.

Grila de evaluare cuprinde atât criterii de calificare (eliminatorii), cât și criterii de selecție**.**

**Procesul de evaluare are 2 etape:**

**1) Etapa de calificare**

Etapa de calificare presupune parcurgerea grilei de calificare cuprinsă în **Anexa 2.** **Bifarea oricărui criteriu de calificare eliminatoriu cu NU conduce la respingerea candidaturii, fără a mai putea candida.**

**2) Etapa de selecție**

Etapa de selecție presupune parcurgerea grilei de selecție din cadrul **Anexei 2** și acordarea punctajului în conformitate cu detalierea din cadrul grilei.

Fiecare criteriu de selecție este detaliat în grilă în mai multe subcriterii care aparțin de natura fiecărui criteriu principal și care vor fi punctate cu următorul punctaj: 1 pentru situația minimă, 3 pentru situația medie, 5 pentru situația maximă.

**Candidaturile care în urma parcurgerii grilei de selecție nu vor îndeplini un punctaj minim de 25 de puncte, vor fi excluse automat din cadrul procesului de selecție.**

Candidaturile care întrunesc punctajul minim de 25 de puncte vor continua procesul de selecție prin ordonarea descrescătoare a punctajelor obținute și selectarea membrilor în cadrul CM al PR Vest, în conformitate cu prevederile detaliate la *Capitolul 3 Selecția partenerilor economici și sociali, ai mediului academic și ai organismelor care reprezintă societatea civilă*, subcapitolul 4.2.

Dacă consideră necesar, pe perioada derulării procesului de evaluare, Comisia de evaluare poate solicita clarificări candidaților, poate consulta baze de date publice sau poate solicita documente/informații despre aceștia de la orice autoritate sau instituție publică, precum și de la partenerii acestora. Prin semnarea Formularului de intenție, candidații își exprimă anticipat acordul în vederea obținerii de către ADR Vest a oricăror informații necesare pentru derularea eficientă și corectă a procesului de evaluare și selecție a membrilor CM PR Vest.

**D) Rezultatele procesului de evaluare**

În urma procesului de evaluare, fiecare candidat va primi, prin poștă electronică la adresa de email menționată în Formularul de intenție, o ***Notificare*** privind rezultatul evaluării candidaturii pentru componența CM PR Vest. Notificarea se va transmite electronic pe adresa de mail indicată de către candidat în formularul de intenție.

***Lista cu rezultatele evaluării candidaturilor depuse,*** incluzând punctajul obținut și rezultatul procesului de evaluare va fi publicată pe site-ul ADR Vest (www.adrvest.ro), la secțiunea NOUTĂȚI și pe pagina de Facebook a ADR VEST, cel târziu după 1 zi lucrătoare de la transmiterea oficială a corespondenței privind aprobarea prealabilă/respingerea candidaturii.

Candidații, care obțin minim 25 de puncte, dar care nu au fost selectați ca membrii cu drept de vot, **vor fi invitați să facă parte din grupurile tehnice de lucru**.

**E) Contestații**

Candidații pot formula contestații cu privire la procesul de evaluare în termen de 3 zile lucrătoare, începând cu ziua următoare datei publicării pe pagina web ADR Vest a ***Listei cu rezultatele evaluării candidaturilor depuse,*** urmare a evaluării și selecției membrilor CM PR Vest.

Contestația se poate depune la sediul ADR Vest din Timișoara, str. Gheorghe Lazăr, nr.14, cod 300080, semnată olograf de către reprezentantul legal sau prin poșta electronică la adresa: secretariat[cmvest@adrvest.ro](mailto:cmvest@adrvest.ro), semnată cu semnătură electronică extinsă bazată pe un certificat calificat eliberat de un furnizor de servicii de certificare acreditat, cu solicitarea unei confirmări de primire. În situația în care contestația este semnată olograf și se transmite prin poșta electronică, contestația în original se va transmite la sediul ADR Vest din Timișoara, str. Gheorghe Lazăr, nr. 14, cod poștal 300080, în termen de 3 zile lucrătoare.

În procesul de reevaluare a ***Formularelor de intenție***, *Comisia de soluționare a contestațiilor* urmează aceleași principii și reguli ca și cele derulate în din procesul de evaluare prezentate la litera C) de mai sus. Grilele finale vor fi asumate și semnate de către toți membrii *Comisiei de soluționare a contestațiilor.*

Scrisorile privind rezultatele soluționării contestațiilor se transmit către contestatari în cel mult 1 zi lucrătoare de la finalizarea procesului de soluționare a contestațiilor.

**NOTĂ: Nu se acceptă contestații pe alte subiecte decât cele evaluate.**

**F) Rezultatele finale ale procesului de evaluare și selecție (după soluționarea contestațiilor)**

După finalizarea procesului de soluționare a contestațiilor se va întocmi ***Lista actualizată cu rezultatele evaluării candidaturilor depuse*** incluzând punctajele obținute și rezultatele procesului de evaluare, care va fi publicată pe site-ul ADR Vest ([www.adrvest.ro](http://www.adrvest.ro)) la secțiunea NOUTĂȚI, cel târziu după 1 zi lucrătoare de la transmiterea oficială a corespondenței privind rezultatele soluționării contestațiilor.

# Listă documente de referință

* Carta Drepturilor Fundamentale a Uniunii Europene;
* Decizia 2010/48/CE din 26 noiembrie 2009 privind încheierea de către Comunitatea Europeană a Convenției Națiunilor Unite privind drepturile persoanelor cu handicap;
* Regulamentul (UE) nr. 240/2014 al Comisiei din 7 ianuarie 2014 privind Codul european de conduită referitor la parteneriat, în cadrul fondurilor structurale și de investiții europene;
* Regulament UE nr. 1060/2021 al Parlamentului European și al Consiliului de stabilire a unor dispoziții comune privind Fondul european de dezvoltare regională, Fondul social european plus, Fondul de coeziune și Fondul european pentru pescuit și afaceri maritime, și de instituire a unor norme financiare aplicabile acestor fonduri, precum și Fondului pentru azil și migrație, Fondului pentru securitate internă și Instrumentului pentru managementul frontierelor și vize;
* Regulament UE nr. 1058/2021 al Parlamentului European și al Consiliului privind Fondul european de dezvoltare regională și Fondul de coeziune;
* Decizia de punere în aplicare a Comisiei de aprobare a Programului Regional Vest 2021-2027 (Decizia 7252/07.10.2022);
* Acordul de Parteneriat 2021-2027;
* Legea nr. 315/2004 privind dezvoltarea regională în România, cu modificările și completările ulterioare;
* Ordonanța de Urgență a Guvernului nr. 122 din 29 iulie 2020 privind unele măsuri pentru asigurarea eficientizării procesului decizional al fondurilor externe nerambursabile destinate dezvoltării regionale în România, cu modificările și completările ulterioare modificată prin OUG nr. 88 din 27 iunie 2022;
* Legea nr. 277/2021 din 26 noiembrie 2021 pentru aprobarea Ordonanței de urgență a Guvernului nr. 122/2020 privind unele măsuri pentru asigurarea eficientizării procesului decizional al fondurilor externe nerambursabile destinate dezvoltării regionale în România;
* Hotărârea de Guvern nr. 936 din 5 noiembrie 2020 pentru aprobarea cadrului general necesar în vederea implicării autorităților și instituțiilor din România în procesul de programare și negociere a fondurilor externe nerambursabile aferente perioadei de programare 2021-2027 și a cadrului instituțional de coordonare, gestionare și control al acestor fonduri.

# Anexe

**Anexa 1** - **Formular de intenție** privind participarea organizațiilor interesate din rândul partenerilor economici și sociali, mediului academic și a organismelor care reprezintă societatea civilă la procesul de selecție pentru a deveni membri în cadrul Comitetului de monitorizare a Programului Regional Vest 2021-2027;

**Anexa 2** - **Grila de evaluare** pentru selecția partenerilor economici și sociali, mediul academic și a organismelor care reprezintă societatea civilă, pentru a dobândi calitatea de membri ai Comitetului de monitorizare a Programului Regional Vest 2021-2027.

**Anexele 1 și 2 constituie părți integrante din conținutul prezentului ghid.**

**Prezentul Ghid – Corrigendum nr. 1 s-a întocmit în data de 04.11.2022.**

1. Se va asigura o reprezentare a tuturor celor 4 județe ale Regiunii Vest între reprezentanții municipiilor și cei ai orașelor. [↑](#footnote-ref-1)
2. Se va asigura o reprezentare a tuturor celor 4 județe ale Regiunii Vest între reprezentanții municipiilor și cei ai orașelor. [↑](#footnote-ref-2)